Abe Loh risau keadaan ibu
Kuala Lumpur: "Sudah menjadi rutin harian sebelum tidur, saya akan memeriksa senarai syahid di Palestin di media sosial sejak setahun lalu," kata Abdallah Ismail, 39. Dia turut dikenali sebagai Abe Loh adalah warga Palestin yang kini menetap di Kota Bharu, Kelantan selepas berkahwin dengan wanita tempatan. Biarpun sudah setahun, Abdallah berkata, setiap hari dia tidak pernah putus berdoa supaya keluarganya termasuk ibu, adik beradik, sepupu dan saudara mara yang masih berada di Gaza sentiasa dalam keadaan selamat. Abdallah berkata, sejak peperangan Gaza meletus bermula 7 Oktober 2023, 60 ahli keluarganya yang tinggal di dalam khemah pelarian sudah 13 kali terpaksa berpindah selepas kediaman mereka dibom. Katanya, sepanjang tempoh itu juga, seramai 40 ahli keluarga sudah 'syahid' dan 13 lagi masih hilang tanpa dapat dikesan. "Saya lebih bimbangkan keadaan ibu berusia 72 tahun yang mengalami patah tulang paha dan bahu selepas terjatuh."Ibu tidak dapat dirawat dengan baik kerana hospital musnah dibom. Dia hanya diberikan ubat tahan sakit kerana kekurangan bekalan ubat. "Kini sudah hampir seminggu saya tidak dapat menghubungi keluarga di sana. Dengan keadaan yang semakin meruncing, saya tidak pasti sama ada mereka masih hidup atau sudah syahid. "Di sini saya hanya mampu terus berdoa supaya mereka selamat. Saya akan pastikan memeriksa senarai nama yang syahid di sana sebelum tidur," katanya. Menurutnya, pada Mac lalu, dia berusaha untuk mengambil ibunya keluar daripada Gaza melalui pintu sempadan di Rafah. "Saya berada di Mesir selama 100 hari namun saya terpaksa pulang dengan tangan kosong kerana keadaan tidak mengizinkan apabila pintu sempadan di Rafah ditutup selepas tentera Israel melancarkan operasi. "Melihat situasi terkini, sukar menjangkakan perang di Palestin akan berakhir dalam masa terdekat," katanya. Katanya, sejak konflik 'Taufan Al-Aqsa' melanda, dia bersyukur kerana Malaysia tidak berhenti memberi sokongan kepada Palestin. "Saya bersyukur tinggal di sini, kerana rakyat Malaysia terus memberikan bantuan dan mendoakan kesejahteraan Palestin biarpun sudah setahun konflik ini masih lagi berlaku. "Harapan saya usaha ini akan diteruskan dan berharap konflik ini akan ditamatkan segera," katanya.